Πρωτοβουλία του Βασιλείου της Δανίας όσον αφορά την έκδοση πράξης του Συμβουλίου για την τροποποίηση του κανονισμού υπηρεσιακής κατάστασης που εφαρμόζεται στο προσωπικό της Ευρωπόλ

(2002/C 286/10)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη σύμβαση για την ίδρυση της Ευρωπαϊκής Αστυνομικής Υπηρεσίας (σύμβαση Ευρωπόλ)(1), και ιδίως το άρθρο 30, παράγραφος 3,

την πρωτοβουλία του Βασιλείου της Δανίας,

τη γνώμη του Ευρωπαϊκού Κοινοβουλίου,

τη γνώμη του διοικητικού συμβουλίου της Ευρωπόλ,

Εκτιμώντας τα ακόλουθα:

(1) Είναι σκόπιμη η τροποποίηση του κανονισμού υπηρεσιακής κατάστασης του προσωπικού της Ευρωπόλ, εφεξής "κανονισμός υπηρεσιακής κατάστασης", ο οποίος θεσπίσθηκε με πράξη του Συμβουλίου της 3ης Δεκεμβρίου 1998(2), ιδίως προκειμένου να προβλεφθούν ειδικές διατάξεις για τους υπαλλήλους της Ευρωπόλ που υπηρετούν σε τρίτες χώρες, λαμβάνοντας υπόψη τις ειδικές συνθήκες διαβίωσης που επικρατούν εκεί.

(2) Εναπόκειται στο Συμβούλιο να θεσπίσει, ομοφώνως, τις λεπτομερείς ρυθμίσεις που εφαρμόζονται στους υπαλλήλους της Ευρωπόλ και τις συνεπακόλουθες τροποποιήσεις τους,

ΕΚΔΙΔΕΙ ΤΗΝ ΠΑΡΟΥΣΑ ΠΡΑΞΗ:

Άρθρο 1

Ο κανονισμός υπηρεσιακής κατάστασης τροποποιείται ως εξής:

1. Το άρθρο 43 αντικαθίσταται από το ακόλουθο κείμενο: "Άρθρο 43

1. Οι αποδοχές των υπαλλήλων της Ευρωπόλ περιλαμβάνουν βασικό μισθό, οικογενειακά επιδόματα και ενδεχομένως, άλλες αποζημιώσεις. Καταβάλλονται σε ευρώ στις Κάτω Χώρες.

2. Παρά την παράγραφο 1, ο υπάλληλος ο οποίος, με απόφαση του διευθυντή, μετατίθεται σε τόπο άλλο εκτός των Κάτω Χωρών, δύναται να επιλέξει να καταβάλλεται ο μισθός του στο νόμισμα της χώρας στην οποία υπηρετεί. Στην περίπτωση αυτή, η αμοιβή, εκτός των σχολικών επιδομάτων σύμφωνα με το άρθρο 3 παράγραφος 1 πρώτο εδάφιο και άρθρο 3 παράγραφος 2 του προσαρτήματος 5, αναπροσαρμόζεται, μετά τις υποχρεωτικές κρατήσεις που προβλέπονται από τον κανονισμό υπηρεσιακής κατάστασης ή άλλους εκτελεστικούς κανονισμούς, και υπολογίζεται βάσει της αντίστοιχης ισοτιμίας. Σε δεόντως αιτιολογημένες περιπτώσεις ο διευθυντής δύναται να αποφασίζει την καταβολή όλης ή μέρους της αμοιβής αυτής σε νόμισμα άλλο εκτός εκείνου της χώρας υπηρεσίας για τη διατήρηση της αγοραστικής δύναμης.

3. Ο διορθωτικός συντελεστής που εφαρμόζεται υπολογίζεται βάσει συντελεστού αναπροσαρμογής ανώτερου, κατώτερου ή ίσου προς το 100 %, με απόφαση του διευθυντή, σύμφωνα με τους πλέον πρόσφατους συντελεστές που ενέκρινε το Συμβούλιο της Ευρωπαϊκής Ένωσης δυνάμει του άρθρου 64 του κανονισμού υπηρεσιακής κατάστασης, ο οποίος εφαρμόζεται στους υπαλλήλους και στο λοιπό προσωπικό των Ευρωπαϊκών Κοινοτήτων, όπως αυτός τροποποιήθηκε. Ο διευθυντής ενημερώνει αμέσως το διοικητικό συμβούλιο της Ευρωπόλ για κάθε τυχόν απόφαση που λαμβάνεται βάσει της παρούσας παραγράφου. Ωστόσο, εάν σε μία ορισμένη χώρα προκύψει ότι η διακύμανση του κόστους ζωής που μετράται βάσει του διορθωτικού συντελεστή και της αντίστοιχης ισοτιμίας, υπερβαίνει κατά 5 % την τελευταία αναπροσαρμογή, ο διευθυντής αποφασίζει προσωρινά μέτρα αναπροσαρμογής του διορθωτικού συντελεστή και ενημερώνει σχετικά το διοικητικό συμβούλιο, το συντομότερο δυνατόν."

2. Παρεμβάλλεται ο νέος τίτλος ΙΙΙΑ: "ΤΙΤΛΟΣ ΙΙΙΑ

Υπάλληλοι που υπηρετούν σε τρίτη χώρα

Άρθρο 100a

Με την επιφύλαξη των λοιπών διατάξεων του κανονισμού υπηρεσιακής κατάστασης, το προσάρτημα 9 ορίζει τις ειδικές και εξαιρετικές διατάξεις που εφαρμόζονται στους υπαλλήλους που υπηρετούν σε τρίτη χώρα."

3. Στο προσάρτημα 5 άρθρο 7 η τέταρτη παράγραφος τροποποιείται ως εξής: "4. Οι προηγούμενες διατάξεις εφαρμόζονται στους υπαλλήλους ο τόπος υπηρεσίας και ο τόπος καταγωγής των οποίων ευρίσκονται στο έδαφος κράτους μέλους της Ευρωπαϊκής Ένωσης. Υπάλληλος ο τόπος καταγωγής του οποίου ευρίσκεται εκτός του εδάφους αυτού δικαιούται, για τον ίδιο και εφόσον δικαιούται οικογενειακού επιδόματος, για τον/τη σύζυγό του και τα λοιπά συντηρούμενα πρόσωπα κατά την έννοια του άρθρου 2, για κάθε ημερολογιακό έτος και με την υποβολή αποδεικτικών, επιστροφής των πραγματικών εξόδων ταξιδίου στον τόπο καταγωγής του ή επιστροφής των εξόδων ταξιδίου σε άλλο τόπο εφόσον δεν υπερβαίνουν τα έξοδα ταξιδίου στον τόπο καταγωγής του.

Ωστόσο, στην περίπτωση που ο/η σύζυγος και τα πρόσωπα που αναφέρονται στο άρθρο 2 παράγραφος 2 δεν διαμένουν με τον υπάλληλο στον τόπο υπηρεσίας, τα πρόσωπα αυτά δικαιούνται μία φορά κάθε ημερολογιακό έτος και αφού υποβάλουν τα απαραίτητα δικαιολογητικά επιστροφής των εξόδων ταξιδίου από τον τόπο καταγωγής στον τόπο υπηρεσίας ή μέχρι το ύψος του ποσού αυτού, επιστροφής των πραγματικών εξόδων ταξιδίου σε άλλο τόπο.

Τα προηγούμενα ισχύουν επίσης για τους υπαλλήλους, ο τόπος υπηρεσίας των οποίων ευρίσκεται εκτός του εδάφους κράτους μέλους της Ευρωπαϊκής Ένωσης αλλά, στις περιπτώσεις αυτές, ο διευθυντής μπορεί να αποφασίζει, με ειδικά αιτιολογημένη απόφαση, ότι ο υπάλληλος σύμφωνα με τα προηγούμενα εδάφια, δικαιούται δεύτερης επιστροφής εντός του ίδιου ημερολογιακού έτους.".

4. Στο Προσάρτημα 5, προστίθεται το ακόλουθο κεφάλαιο: "Ζ. Αποζημίωση επανεγκατάστασης

Άρθρο 17

1. Αποζημίωση επανεγκατάστασης ίση προς το βασικό μισθό ενός μηνός για υπάλληλο που δικαιούται οικογενειακού επιδόματος ή ίση προς το βασικό μισθό μισού μήνα στις λοιπές περιπτώσεις, καταβάλλεται στον υπάλληλο ο οποίος υποχρεούται να αλλάξει τόπο κατοικίας για λόγους που σχετίζονται με απόφαση του διευθυντή να μεταθέσει τον υπάλληλο σε άλλο τόπο εργασίας.

Στις περιπτώσεις κατά τις οποίες δύο σύζυγοι, υπάλληλοι της Ευρωπόλ, δικαιούνται αμφότεροι της αποζημίωσης επανεγκατάστασης, αυτή καταβάλλεται μόνον στον σύζυγο του οποίου ο βασικός μισθός είναι υψηλότερος.

Η αποζημίωση επανεγκατάστασης αναπροσαρμόζεται βάσει του συντελεστή που ορίζεται για τον τόπο υπηρεσίας του υπαλλήλου.

2. Η αποζημίωση επανεγκατάστασης υπολογίζεται βάσει της οικογενειακής κατάστασης και του μισθού του υπαλλήλου κατά την ημερομηνία της μετάθεσής του στο νέο τόπο υπηρεσίας.

3. Μετά από αίτηση του υπαλλήλου, το πενήντα τοις εκατό της αποζημίωσης επανεγκατάστασης καταβάλλεται προκαταβολικά. Το υπόλοιπο 50 % καταβάλλεται αφού προσκομισθούν αποδεικτικά έγγραφα σύμφωνα με τα οποία ο υπάλληλος και εφόσον δικαιούται οικογενειακού επιδόματος, η οικογένειά του, εγκαταστάθηκαν στον τόπο απασχόλησής του.

4. Παρά την παράγραφο 2, υπάλληλος ο οποίος δικαιούται οικογενειακού επιδόματος αλλά δεν εγκαθίσταται με την οικογένειά του στον τόπο υπηρεσίας του, λαμβάνει μόνον το ήμισυ της αποζημίωσης της οποίας άλλως θα εδικαιούτο. Το δεύτερο ήμισυ θα του καταβληθεί κατά τον χρόνο εγκατάστασης της οικογενείας του στον τόπο υπηρεσίας του εντός προθεσμίας ενός έτους από την ημερομηνία μετάθεσής του. Εάν ο υπάλληλος μετατεθεί σε τόπο όπου διέμενε η οικογένειά του πριν από την εγκατάστασή της στον τόπο υπηρεσίας του, δεν δικαιούται να λαμβάνει αποζημίωση επανεγκατάστασης.".

5. Προστίθεται το ακόλουθο προσάρτημα:

"Προσάρτημα 9

Ειδικές και εξαιρετικές διατάξεις που εφαρμόζονται στους υπαλλήλους που υπηρετούν σε τρίτη χώρα

ΚΕΦΑΛΑΙΟ 1

Γενικές διατάξεις

Άρθρο 1

Το παρόν παράρτημα θεσπίζει τις ειδικές και εξαιρετικές διατάξεις που εφαρμόζονται στους υπαλλήλους της Ευρωπόλ οι οποίοι υπηρετούν σε τρίτη χώρα.

Άρθρο 2

Με απόφαση του διευθυντή, η οποία λαμβάνεται με γνώμονα το συμφέρον της υπηρεσίας, οι υπάλληλοι δύνανται να μετατίθενται σε τρίτη χώρα.

Η μετάθεση δεν δύναται να υπερβαίνει τη διάρκεια της σύμβασης εργασίας του υπαλλήλου.

Άρθρο 3

Για να καταστεί δυνατή η μετεκπαίδευση περιορισμένης διάρκειας, ο διευθυντής δύναται να αποφασίσει να τοποθετήσει έναν υπάλληλο που υπηρετεί σε τρίτη χώρα, σε προσωρινή θέση στα κεντρικά γραφεία της Ευρωπόλ. Η διάρκεια της τοποθέτησης αυτής δεν μπορεί να είναι μεγαλύτερη από τη διάρκεια της σύμβασης εργασίας του υπαλλήλου. Ο διευθυντής δύναται να αποφασίσει, βάσει των γενικών εκτελεστικών διατάξεων, ότι ο υπάλληλος εξακολουθεί, κατά τη διάρκεια αυτής της προσωρινής τοποθέτησης, να υπάγεται σε ορισμένες διατάξεις του παρόντος παραρτήματος, πλην των άρθρων 5, 8 και 9.

ΚΕΦΑΛΑΙΟ 2

Υποχρεώσεις

Άρθρο 4

Ο υπάλληλος ασκεί τα καθήκοντά του στον τόπο μετάθεσής του προς το συμφέρον της υπηρεσίας.

Άρθρο 5

Όταν η Ευρωπόλ παραχωρεί στον υπάλληλο κατοικία ανάλογη με το μέγεθος της οικογενείας που συντηρεί, ο υπάλληλος υποχρεούται να διαμένει σ' αυτήν.

ΚΕΦΑΛΑΙΟ 3

Συνθήκες εργασίας

Άρθρο 6

Ο υπάλληλος δικαιούται, για κάθε ημερολογιακό έτος, ετήσια άδεια τριών εργάσιμων ημερών για κάθε μήνα υπηρεσίας.

Άρθρο 7

1. Κατά την ανάληψη και την παύση των καθηκόντων σε τρίτη χώρα, το κλάσμα του έτους δίνει δικαίωμα σε άδεια τριών εργάσιμων ημερών για κάθε πλήρη μήνα υπηρεσίας, το κλάσμα του μήνα σε άδεια τριών εργάσιμων ημερών εφόσον το κλάσμα αυτό είναι μεγαλύτερο από δεκαπέντε ημέρες και σε άδεια μιάμιση εργάσιμων ημερών εφόσον είναι ίσο ή μικρότερο από δεκαπέντε ημέρες.

2. Εάν ο υπάλληλος, για λόγους που δεν ανάγονται στις ανάγκες της υπηρεσίας, δεν έχει εξαντλήσει την ετήσια άδειά του πριν από τη λήξη του τρέχοντος ημερολογιακού έτους, η μεταφερόμενη στο επόμενο έτος άδεια δεν μπορεί να υπερβαίνει τις 15 εργάσιμες ημέρες.

ΚΕΦΑΛΑΙΟ 4

Αποδοχές και οικογενειακά επιδόματα

Άρθρο 8

1. Καθορίζεται αποζημίωση συνθηκών διαβίωσης ανάλογα με τον τόπο υπηρεσίας του υπαλλήλου, σε ποσοστό του ποσού αναφοράς. Αυτό το ποσό αναφοράς συνίσταται στο άθροισμα του βασικού μισθού, του επιδόματος αποδημίας, του οικογενειακού επιδόματος και του επιδόματος για συντηρούμενα τέκνα αφού αφαιρεθούν οι υποχρεωτικές κρατήσεις που προβλέπονται στον κανονισμό υπηρεσιακής κατάστασης ή στους κανονισμούς που εκδίδονται για την εκτέλεσή του.

Η αποζημίωση συνθηκών διαβίωσης ορίζεται με τον ακόλουθο τρόπο:

Οι παράμετροι που λαμβάνονται υπόψη για τον καθορισμό της αποζημίωσης συνθηκών διαβίωσης είναι οι εξής:

- υγειονομικές συνθήκες και συνθήκες νοσοκομειακής περίθαλψης,

- συνθήκες ασφάλειας,

- κλιματολογικές συνθήκες,

σε αυτές τις τρεις παραμέτρους εφαρμόζεται ο συντελεστής 1:

- βαθμός απομόνωσης,

- άλλες τοπικές συνθήκες,

σε αυτές τις δύο παραμέτρους εφαρμόζεται ο συντελεστής 0,5.

Κάθε παράμετρος λαμβάνει την ακόλουθη τιμή:

0: όταν οι συνθήκες είναι κανονικές όχι όμως ισοδύναμες με αυτές που επικρατούν συνήθως στην Ευρωπαϊκή Ένωση,

2: όταν οι συνθήκες είναι δύσκολες σε σχέση με αυτές που επικρατούν συνήθως στην Ευρωπαϊκή Ένωση,

4: όταν οι συνθήκες είναι πολύ δύσκολες σε σχέση με αυτές που επικρατούν συνήθως στην Ευρωπαϊκή Ένωση.

Η αποζημίωση καθορίζεται σε ποσοστό του ποσού αναφοράς που προβλέπεται στο πρώτο εδάφιο σύμφωνα με την ακόλουθη κλίμακα:

- 10 % εφόσον η τιμή ισούται με 0,

- 15 % εφόσον η τιμή είναι ανώτερη από 0 αλλά κατώτερη ή ίση με 2,

- 20 % εφόσον η τιμή είναι ανώτερη από 2 αλλά κατώτερη ή ίση με 5,

- 25 % εφόσον η τιμή είναι ανώτερη από 5 αλλά κατώτερη ή ίση με 7,

- 30 % εφόσον η τιμή είναι ανώτερη από 7 αλλά κατώτερη ή ίση με 9,

- 35 % εφόσον η τιμή είναι ανώτερη από 9 αλλά κατώτερη ή ίση με 11,

- 40 % εφόσον η τιμή είναι ανώτερη από 11.

Η αποζημίωση συνθηκών διαβίωσης που ισχύει για κάθε τόπο υπηρεσίας αξιολογείται κάθε χρόνο και ενδεχομένως, αναθεωρείται από τον διευθυντή αφού ζητηθεί η γνώμη της επιτροπής προσωπικού.

2. Όταν οι συνθήκες διαβίωσης στον τόπο υπηρεσίας θέτουν τον υπάλληλο σε προσωπικό κίνδυνο, με ειδική και αιτιολογημένη απόφαση του διευθυντή του καταβάλλεται προσωρινά μία συμπληρωματική αποζημίωση. Η αποζημίωση αυτή ορίζεται ως ποσοστό του ποσού αναφοράς που αναφέρεται στην παράγραφο 1 πρώτο εδάφιο:

- 5 % όταν η αρμόδια για τους διορισμούς αρχή συνιστά στους υπαλλήλους της να μην εγκαταστήσουν την οικογένειά τους στον εν λόγω τόπο υπηρεσίας,

- 10 % όταν η αρμόδια για τους διορισμούς αρχή αποφασίσει να μειώσει προσωρινά τον αριθμό των υπαλλήλων που εργάζονται στον εν λόγω τόπο υπηρεσίας.

Άρθρο 9

1. Εάν οι πραγματικές σχολικές δαπάνες στις οποίες υποβάλλεται υπάλληλος για συντηρούμενο τέκνο το οποίο φοιτά κανονικά και με πλήρες πρόγραμμα σε εκπαιδευτικό ίδρυμα πρωτοβάθμιας ή δευτεροβάθμιας εκπαίδευσης στην χώρα υπηρεσίας υπερβαίνουν το ανώτατο σχολικό επίδομα δυνάμει του άρθρου 3 του προσαρτήματος 5, ο υπάλληλος δικαιούται να λαμβάνει πρόσθετο σχολικό επίδομα για την κάλυψη των πραγματικών σχολικών δαπανών έως ενός ανώτατου ορίου που αντιστοιχεί στο διπλάσιο του ανώτατου σχολικού επιδόματος δυνάμει του άρθρου 3 του προσαρτήματος 5.

2. Εάν το τέκνο φοιτά κανονικά και με πλήρες πρόγραμμα σε εκπαιδευτικό ίδρυμα τριτοβάθμιας εκπαίδευσης, το σχολικό επίδομα αντιστοιχεί στο 150 % του ποσού που αναφέρεται στο άρθρο 3 παράγραφος 1 δεύτερο εδάφιο του προσαρτήματος 5.

3. Το επίδομα καταβάλλεται εφόσον προσκομισθούν τα σχετικά δικαιολογητικά.

Άρθρο 10

1. Η επιστροφή των εξόδων που οφείλονται στους υπαλλήλους, καταβάλλεται, μετά από αιτιολογημένη αίτηση του υπαλλήλου, είτε σε ευρώ είτε στο νόμισμα της χώρας υπηρεσίας.

2. Η αποζημίωση επανεγκατάστασης μπορεί, κατ' επιλογή του υπαλλήλου, να καταβάλλεται είτε σε ευρώ είτε στο νόμισμα της χώρας υπηρεσίας. Στην τελευταία αυτή περίπτωση, αναπροσαρμόζεται βάσει του διορθωτικού συντελεστή της Ευρωπόλ που καθορίζεται για τον τόπο υπηρεσίας και μετατρέπεται σύμφωνα με την αντίστοιχη συναλλαγματική ισοτιμία.

ΚΕΦΑΛΑΙΟ 5

Κανόνες που διέπουν την επιστροφή των εξόδων

Άρθρο 11

1. Στον υπάλληλο στον οποίο έχει παραχωρηθεί σύμφωνα με τα άρθρα 5 και 13 κατοικία και ο οποίος είναι υποχρεωμένος για λόγους ανεξάρτητους από τη θέλησή του, να αλλάξει κατοικία στον ίδιο τόπο υπηρεσίας, επιστρέφονται, μετά από ειδική και αιτιολογημένη απόφαση του διευθυντή, αφού προσκομίσει τα σχετικά δικαιολογητικά και σύμφωνα με τις διατάξεις που προβλέπονται για τη μετακόμιση, οι δαπάνες στις οποίες υποβλήθηκε για τη μετακόμιση της οικοσκευής.

2. Στην περίπτωση αυτή τα πραγματικά έξοδα επανεγκατάστασης επιστρέφονται στον υπάλληλο, αφού προσκομίσει τα σχετικά δικαιολογητικά, και μέχρι ανωτάτου ορίου ίσου προς την αποζημίωση επανεγκατάστασης που ορίζεται από το άρθρο 17 του προσαρτήματος 5 του κανονισμού υπηρεσιακής κατάστασης.

Άρθρο 12

1. Ο υπάλληλος ο οποίος στον τόπο της υπηρεσίας του διαμένει σε ξενοδοχείο, επειδή η κατοικία που προβλέπεται στο άρθρο 5 δεν του έχει ακόμα παραχωρηθεί ή δεν βρίσκεται πια στη διάθεσή του, ή επειδή δεν μπόρεσε να κατοικήσει σ' αυτή για λόγους ανεξάρτητους από τη θέλησή του, εισπράττει για τον ίδιο και την οικογένειά του, αφού προσκομίσει τους λογαριασμούς του ξενοδοχείου, τα έξοδα του ξενοδοχείου, τα οποία έχουν προηγουμένως εγκριθεί από τον διευθυντή. Επιπλέον, χορηγείται στον υπάλληλο το ήμισυ της ημερήσιας αποζημίωσης διαμονής που προβλέπεται από το άρθρο 9 του προσαρτήματος 5, εκτός από περιπτώσεις ανωτέρας βίας ως προς τις οποίες λαμβάνει ειδική απόφαση ο διευθυντής.

2. Στην περίπτωση που δεν μπορεί να εξασφαλισθεί στέγη σε ξενοδοχείο, ο υπάλληλος, αφού προηγουμένως λάβει την έγκριση του διευθυντή, δικαιούται επιστροφής των πραγματικών εξόδων μίσθωσης προσωρινής κατοικίας.

Άρθρο 13

Όταν η Ευρωπόλ δεν παρέχει στον υπάλληλο κατοικία, του καταβάλλεται το ποσό του ενοικίου με το οποίο επιβαρύνεται, με την προϋπόθεση ότι η κατοικία αυτή αντιστοιχεί στο επίπεδο των καθηκόντων που ασκεί και στη σύνθεση της οικογένειας που συντηρεί. Το ανώτατο ποσό εύλογης δαπάνης ενοικίου στον τόπο στον οποίο υπηρετεί ο υπάλληλος ορίζεται από τον διευθυντή της Ευρωπόλ, ανάλογα με τις ανώτατες δαπάνες ενοικίου που ισχύουν για τους υπαλλήλους και το λοιπό προσωπικό των Ευρωπαϊκών Κοινοτήτων που κατέχουν αντίστοιχες θέσεις στον ίδιο τόπο υπηρεσίας.

Άρθρο 14

Σε περίπτωση λήξης των καθηκόντων ή θανάτου, η Ευρωπόλ υπό τις προϋποθέσεις που ορίζονται από τον διευθυντή, καταβάλλει τα πραγματικά έξοδα μετακόμισης της οικοσκευής και των προσωπικών αντικειμένων του υπαλλήλου από τον τόπο στον οποίο ευρίσκονταν εκείνον το χρόνο στον τόπο καταγωγής του ή της μεταφοράς της οικοσκευής και των προσωπικών αντικειμένων του από τον τόπο υπηρεσίας στον τόπο καταγωγής του.

Άρθρο 15

Ο υπάλληλος στον οποίο δεν διατίθεται υπηρεσιακό αυτοκίνητο για τις επαγγελματικές μετακινήσεις του που συνδέονται άμεσα με την εκτέλεση των καθηκόντων του, λαμβάνει χιλιομετρική αποζημίωση για τη χρησιμοποίηση του ιδιωτικού αυτοκινήτου του. Ο διευθυντής ορίζει το ποσό της αποζημίωσης.

ΚΕΦΑΛΑΙΟ 6

Κοινωνική ασφάλιση

Άρθρο 16

Ο υπάλληλος, ο/η σύζυγός του, τα τέκνα του και τα άλλα συντηρούμενα από αυτόν πρόσωπα είναι ασφαλισμένα κατά του κινδύνου επείγοντος ή κατεπείγοντος επαναπατρισμού για λόγους υγείας, και το ασφάλιστρο βαρύνει εξ ολοκλήρου την Ευρωπόλ.

Άρθρο 17

Ο υπάλληλος, ο/η σύζυγός του, τα τέκνα του και τα άλλα συντηρούμενα από αυτόν πρόσωπα είναι ασφαλισμένα κατά του κινδύνου ασθένειας και των πραγματικών προκυπτόντων εξόδων στον τόπο υπηρεσίας. Τυχόν πρόσθετο ασφάλιστρο για την κάλυψη του κινδύνου αυτού βαρύνει εξ ολοκλήρου την Ευρωπόλ.

Άρθρο 18

1. Ο/η σύζυγος, τα τέκνα και τα άλλα συντηρούμενα από τον υπάλληλο πρόσωπα είναι ασφαλισμένα κατά των ατυχημάτων τα οποία μπορεί να συμβούν εκτός της Ευρωπαϊκής Ένωσης.

2. Ο υπάλληλος, ο/η σύζυγος, τα τέκνα και τα άλλα συντηρούμενα από αυτόν πρόσωπα είναι ασφαλισμένα κατά της αστικής ευθύνης για υλικές ζημίες και σωματικές βλάβες έναντι τρίτων που μπορεί να συμβούν εκτός της Ευρωπαϊκής Ένωσης.

3. Το ήμισυ των ασφαλίστρων σύμφωνα με το άρθρο αυτό καταβάλλεται από τον υπάλληλο και το άλλο ήμισυ από την Ευρωπόλ.

ΚΕΦΑΛΑΙΟ 7

Σχολικό επίδομα στους υπαλλήλους που επιστρέφουν από μετάθεση

Άρθρο 19

1. Ο υπάλληλος, ο οποίος επιστρέφει από μετάθεση σε τρίτη χώρα και δεν λαμβάνει επίδομα εκπατρισμού στις Κάτω Χώρες, δικαιούται του σχολικού επιδόματος που αναφέρεται στο άρθρο 3 του προσαρτήματος 5 προκειμένου συντηρούμενο τέκνο του οποίου η σχολική εκπαίδευση στην τρίτη χώρα γινόταν σε γλώσσα άλλη εκτός της μητρικής του, να συνεχίσει τις σπουδές του στις Κάτω Χώρες στη γλώσσα την οποία το τέκνο εκπαιδευόταν στην τρίτη χώρα.

2. Το δικαίωμα σχολικού επιδόματος που αναφέρεται στην παράγραφο 1 ισχύει για ανώτατη περίοδο έξι ετών από την ημερομηνία μετάθεσης και σε κάθε περίπτωση, για διάστημα όχι μεγαλύτερο από τη διάρκεια της σύμβασης εργασίας του υπαλλήλου.

3. Ο υπάλληλος υποβάλλει αίτηση προκειμένου να τύχει του ευεργετήματος του παρόντος άρθρου εντός ενός έτους από την επιστροφή του από την τρίτη χώρα."

Άρθρο 2

Η παρούσα πράξη αρχίζει να ισχύει την επόμενη ημέρα της έκδοσής της.

Άρθρο 3

Η παρούσα πράξη δημοσιεύεται στην Επίσημη Εφημερίδα των Ευρωπαϊκών Κοινοτήτων.

...

Για το Συμβούλιο

Ο Πρόεδρος

...

(1) ΕΕ C 316 της 27.11.1995, σ. 2.

(2) ΕΕ C 26 της 30.1.1999, σ. 23· πράξη όπως τροποποιήθηκε τελευταία από την απόφαση του Συμβουλίου της 13ης Ιουνίου 2002 (ΕΕ C 150 της 22.6.2002, σ. 2).